马汝骥
北岳二十韵
代郡高谁辟，恒山郁自盘。
顶浮天地阔，傍掩日星残。
形势并门扼，威灵冀宅安。
省方玄帝始，分野紫垣端。
锦绣虚无出，银镠缥缈看。
宝符传七圣，玉检奉千官。
俎豆行冬殿，琴棋驻晓銮。
观碑垂岁月，窟石镇林峦。
百里烟霞秀，三时雨雹寒。
穴风生虎吼，岩瀑注龙蟠。
横塞襟长白，穿胡带纥干。
魏辽曾甸服，燕赵自泥丸。
气涤腥膻杂，烽消岫岭攒。
东衔沧海屿，北控黑河湍。
钟乳犹悬穗，金芝即捧槃。
薜萝翻翠壁，松柏护瑶坛。
云步名仙会，脂图大隐欢。
障开峰绕碧，社入灶还丹。
拄杖思黄鹄，飞车问赤鸾。
真源何窈窕，不获挂缨冠。